《依韵和集英殿秋晏》
宋代·梅尧臣

殿幄陈金石，宫梧集凤凰。
侍臣严虎帐，法衮被龙章。
九谷初登稔，群黎共乐康。
宴盘犀作镇，舞缀锦成行。
玉碗盛冰滑，纱笼奏馔凉。
庑深容小语，槐密漏微阳。
庭立卫兼霍，坐尊萧与张。
清尘汲瑶井，泛宇蔼天香。
兽跃缘橦地，旗开踏鞠场。
楼传红帻唱，帘隐内家妆。
鸱攫曾无弹，蜂来悮有芳。
门傍铜铸马，帝所翠为觞。
万国趋王会，诸公佩水苍。
螭头左史笔，陛楯半更郎。
雅著明时乐，需言盛德光。
添花慕平一，赐菊异元常。
身已陪多士，心宁媿下乡。
薄才何所补，歌咏播殊疆。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。